丙戌二月廿五日梅山弟爲孫試周遂賦
作者：陳著
朝代：宋

paragraphs: 梅山種梅封且培，梅山種善如種梅。
有善必報既有子，有子且復生孫來。
蕭艾中間芝挺出，今朝纔爲兩三日。
咿嘔似欲指之無，燁燁眼光如點漆。
中庭展席分排鋪，童冠環立覘所趨。
從容顧視前舉手，干戈俎豆詩與書。
吾家昆弟存者幾，六十見孫有吾弟。
未聞他日成人事，庶幾正脈存祖禰。
杯盤團欒家庭春，豈是閑心競芳辰。
危時閉門獨生意，一醉有感天猶仁。
吾弟所喜吾亦喜，亦欲含飴娛晚歲。
自知無德開後人，有不盡澤吾先世。
不觀呂范兩名家，賢子若是何其多。
皆從世積心上出，安知他日吾非他。